Se alt av engelsk fotball

direkte — Klikk her

Norge-De forente arabiske emirater 0-0

Se høydepunkter i videovinduet øverst. (Video med tillatelse fra MAX.)

VIKING STADION/BERGEN (TV 2): Martin Ødegaard ble med sine 15 år og 253 dager tidenes yngste A-landslagsspiller for Norge da de tok imot Emiratene i Stavanger, bare 136 dager etter at han ble tidenes yngste TIppeliga-spiller.

Med det slo han Thorbjørn Kjellsens 104 år gamle rekord med 98 dager.

– Det var utrolig gøy å oppnå en barndomsdrøm, sier rekordsetteren til TV 2.

Ødegaard fikk 90 minutter i sin landslagsdebut og viste at han holder nivået og vel så det.

15-åringen var involvert i det meste av det Norge skapte, og var selv nær drømmedebuten bare minutter før pause da han var et par skostørrelser fra å gi Norge ledelsen.

– Jeg sklei litt, og så var den litt lang, men jeg kunne nok ha scoret der, sier hovedpersonen selv.

– Jeg har spilt bedre kamper, men det var en ok debut. Jeg kom til noen sjanser, og skapte noen sjanser, så der var jeg god.

Han fikk ros av mannen som tok han ut på laget etter kampen.

TRUSSEL: Martin Ødegaard prøver seg mot Emiratene i sin landslagsdebut. Foto: Terje Pedersen / NTB scanpix

– Jeg syns han kommer godt ut av det. Offensivt viser han sine kvaliteter og han er nær å score mål, han er involvert i en del sjanser. En godkjent pluss debut, sier Per-Mathias Høgmo på spørsmål fra TV 2 på pressekonferansen etter kampen.

– Det er gøy når vi setter ham på laget at han er så trygg at han gjør det han kan.

Mål ble det imidlertid ikke i kampen, for verken Norge eller Martin Ødegaard sin del.

Vil ikke si om han styrket sjansene etter kampen

Banens yngstemann kan absolutt ikke bli gjort til syndebukk for det, og det trolig økte han sjansene sine til å få en av de resterende plassene i troppen til VM-kvalifiseringskampene mot England og Italia.

Landslagssjefen letter på sløret vedrørende Vegard Forren, men vil ikke ut med om Ødegaard er en av de som får av de resterende plassene i troppen.

– Nå skal vi bruke de neste dagene på å ta ut de fem-seks spillerne som gjenstår.

Dagens kaptein Vegard Forren mener i alle fall at 15-åringen ikke kan være langt fra en plass i troppen.

– Alle med forståelse for fotball ser at det er et stort talent, og det er ikke noen tvil om at han har noe å bidra med, sier han.

Selv tar 15-åringen det kommende landslagsuttaket med stoisk ro.

– Jeg har bare fokus på å utvikle meg og å trene hver dag og bli bedre, så får det være opp til Per-Mathias å velge de som skal være med. Det er klart jeg har lyst og det hadde vært kult, sier Ødegaard.

Forren god som kaptein

Det er ingen automatikk i at det blir Molde-stopperen som tar over for Brede Hangeland til tross forat det var han som var kaptein i denne kampen.

– Nei, det er det ikke, men jeg må si at han var banens beste spiller i kampen i dag, sier landslagssjef Høgmo.

– Det var stort, overraskende og spesielt. Det er en stor ære å dra på seg det bindet utenpå landslagsdrakta. Så får vi se om det var et engangstilfelle, sier Vegard Forren til TV 2 etter kampen.

Han var særlig fornøyd med at laget holdt nullen.

Ødegaard flyttet ut på kanten

Norge tok raskt spillemessig initiativet, men upresise pasninger preget spillet da man nærmet seg Emiratenes 16-meter.

Per-Mathias Høgmo ble tvunget til å gjøre et tidlig bytte da Yann-Erik de Lanlay ble skadet på sin egen hjemmebane og måtte ut allerede før kvarteret var spilt. Christian Grindheim kom inn for de Lanlay.

Det betydde at Ødegaard ble flyttet ut på høyrekanten.

Skapte kjempesjanse

Der brukte han ikke lang tid på å markere seg. Da han dro seg fri på kanten og spilte fri Martin Linnes, som la ballen ut 45 grader.

Moi Elyounoussis skudd ble reddet av Ali Khasif i Emiratenes mål, og til tross for Ødegaards fikse forsøk på å holde ballen i spill gikk ballen utover sidelinjen.

Emiratene kom bedre med i kampen etterhvert og var farlige på kontringer, særlig langs Norges venstre side.

Nær drømmedebut

Fem minutter før pause fikk Ødegaard muligheten til også å bli tidenes yngste målscorer for Norge.

15-åringen snek seg mellom to forsvarsspillere etter at et innlegg gikk via en forsvars bein og landet i farlig sone foran Emiratenes Keeper. Ødegaard fikk nesten foten på ballen, men mistet litt fotfeste og sleivet istedet til den - og det gikk ut til kast.

Det var Strømsgodset-spilleren som stod bak det Norge skapte og rett før pause spilte han Fredrik Gulbrandsen igjennom, men Molde-spissens førstetouch var dårlig, og avslutningen ble enda dårligere.

Dermed stod det 0-0 til pause.

Fortsatte å skape det lille Norge skapte

Det var på høyresiden at Norge skapte de første farlighetene også etter pause. Bak Martin Ødegaard spilte en Martin Linnes i storform.

Etter et hjørnespark som ble klarert av Emiratene headet Ødegaard ballen inn igjen i feltet, og ballen landet hos Moi Elyounoussi - som prøvde å flukte ballen videre i mål, men keeper Khasif var på rett plass og fistet ballen over.

Norge slet med å komme til de store sjansene i andreomgang, et langskudd fra Ødegaard og et hardt frispark fra Morten Gamst Pedersen voldet ikke Emiratenes keeper særlige problemer.

Heller ikke mot slutten av kampen maktet Norge å sette større press på gjestene, og da endte det målløst.

Per-Mathias Høgmo syns ikke det var en dårlig kamp av Norge.

– Jeg er fornøyd med forsvarsspillet mot et lag som er god med ballen i beina, også viser vi glimtvis gode tendenser offensivt, sier landslagssjefen.